정조 12년 · 목
敎曰衆所共知實病情勢外懸病備堂竝牌招同參次對○領議政金致仁啓言江華留守尹承烈狀啓以爲本府內城女堞新築及將臺改建時役糧以各庫米錢推用之由前留守已爲登聞而府倉加分耗條三百石中二百九十四石將爲請得還報旋以遞職未及狀聞區處矣待加分耗條新捧特爲許劃以充元餉欠縮事請令廟堂稟旨分付矣築城巨役也物力不足則毋論某樣米錢所當狀請朝家而不此之爲徑先取用事近專輒極涉未安莫重軍餉不可許久虧欠耗條許劃曾多已例城役所用米待加分耗新捧請依狀辭劃給俾充元數從之左議政李性源曰餉穀體重前留守之先取用後狀聞者誠爲寒心所貴乎城堞廨宇之修繕者以其能撙節拮據別般設施也若不稟朝家任用公穀則此路一開後弊難防且豈無專輒之嫌乎請當該前留守宋載經罷職此後嚴立科條隨現重勘之意申飭從之敎以此重臣遇事每多任情之病向來貶坐日旣會之百官在家稱病退送事未前聞其罪豈止問備而時値大政姑參酌矣此事之任情逕庭亦如向日事國體所在後弊所關不可罷職而止施以不敍之典致仁又啓言前原春監司金載瓉狀啓以爲道內三鎭合操行否請令廟堂稟旨分付矣本道年事豐歉未判諸道停操已有朝令此亦一體停止災傷覆審校生考講秋巡時兼行及勸別武選武軍官武學等都試請使之依例擧行北兵使洪和輔狀啓以爲本營軍兵合操及富寧以南各衛軍兵巡操依定式擧行事請令廟堂稟旨分付矣北關年事最爲可慮諸道秋操旣皆停止此亦一體停止行本營親騎衛吉州以北馬兵都試則請使之依例擧行守禦使金鍾秀前總戎使李昌運狀啓秋操停止後巡點取稟而巡點未必有實效撓民多端請竝置之從之又啓言濬川堂上行副司直李文源差下知事鄭好仁行副司直徐有防備堂還差請使之察任從之又啓言頃日四謫儒之三放一仍固知聖意攸在而所謂發通不過若而人則不必分其首從且聞金益煥母病甚重云一體疏釋恐有光於孝理之政矣敎曰予意在於必欲丕變近俗之輕加賊字逆字之弊儒生處分亦由是矣此儒生事不待卿言予亦以爲刑政果如何此非發通時首倡也首題也不過以本館現告及該曹草記之適以先書名字强置仍秩已宥之中安知無首倡人乎又欲査實反涉助瀾姑爲一體放送因此今筵筵敎不啻縷縷此後但當隨現踐言而已懲艾之方豈在於此儒之非首倡而仍配與否乎○予曰若論儒生中誣人之罪則申龜朝捲堂時所懷實爲首發而罰止停擧四儒則以通文中亂臣賊子等語尤爲可駭故不得不重勘而金益煥之名偶在其首未必其爲首倡今若以獨仍爲可矜則何難幷宥而至於申龜朝則旣已停擧一事再勘亦涉如何故姑且置之矣予敎致仁曰卿之年位之外予之所以眷毗於卿者何等隆摯而至於吳翼煥疏後契合益深殆同膠粘苟有知覺者則孰不知之至於兵判則蓋嘗處之以要任亦不可謂無眷遇矣然分數太過之病前後筵中予屢已言之此亦通朝之所共知也而及有所遭後予甚憐之若論其跡則雖不可曰善爲而驅之以逆則豈可成說乎自是之後事關兵判者則予必極力扶之以此言之則儒生之誣兵判於兵判事還爲善成矣大抵兵判分數太明其所以善涉世者反爲其病而今則予以扶兵判爲定來頭若更犯他罪則已矣不然則其已往之罪心與跡旣已區別於傳敎中此後誰敢傷其一髮乎世人則以重臣事傳敎或有深看者云而予意則實不如是存諸心者隨筆信書盡說底蘊者也卿等須出言于衆轉相告戒以息如此風波好矣致仁曰倘非日月在上無徵不燭則群下之橫罹者何以伸其冤枉乎予曰誣人以逆亦近於逆近日政令輒皆歸之於待用刑三字而從今以後上自大司憲下至齋任若又有誣人之言則當卽訊問大則當用重辟小亦不免次律矣至於章疏間如或復用其心所在路人所知等句語則雖在崇品重臣決不一毫容貸須使廷臣知悉此意可也近來眞箇逆賊猶不堪其支當況如此誣逆之事乎在先朝昇平之時凡於此等干犯輒施明正處分予雖不敢仰追聖德而此則有堅定之心矣在昔肅廟朝重臣金萬重筵席一言之不審猶且嚴問此豈忽於禮遇而然哉以是之故向筵諭金鍾秀以若又有蹉失則恐着逆賊帽子爲敎矣予之縷縷申諭者蓋欲使群下之無犯此科也此風不改則其將國不得爲國矣逆賊二字便成無主之物當着此目之人其冤迫姑舍是世道當如何雖以近來通塞之法言之尤不成說其見枳者不知見枳之由如向來宇鎭之見塞也亦不知緣何見塞非但宇鎭蓋其時見塞者亦多有如此者人或問其見塞之由則答曰不知也其塞之之人亦曰非我所知旣稱非其所知則其意脈之歸於藉重可知矣今則一反其道又以一幷疏通爲主疏通亦有許多般義果是當疏而疏則非不爲好事而若至於變鬼爲人處則固不可自下擅便有如持正通淸之容易議到者也雖以廟堂之權言之所謂通塞者卽不過未經國子而直薦吏議雖在罷散而或入檢擬之類也近日銓曹則不問罪犯之淺深輕重一以檢擬爲主其可成說乎大抵向時之所謂隄防者非眞以義理爲主也卽不過藉此義理之名以爲防人利已之計者也近來之所謂疏通者亦由於積情向來之枳塞必欲一反其道故無論有罪無罪一以見塞於往時者盡爲疏通此亦出於沽譽濟私之計也以此言之則其所謂疏通者私也其所謂枳塞者亦私也而隄防之弊歸於藉重疏通之弊歸於沽譽人臣旣不可藉重亦不宜沽譽而畢竟歸趣都歸於一已利害之私則其弊不知至於何境矣然其爲界限亦異於戶牖房闥之易別故旣不知事實之如何則致有此一幷疏通之弊至如宋載經之居亞銓也任意疏通而其弊極矣蓋通塞云者卽不過尋常事端之謂也若其大於此者則其可疏與不可疏載經何以知之而若是放恣爲之乎雖是人鬼未判者亦多檢擬雖係徵眚薄過者亦多見漏專以一私字低仰於其間載經之爲此者其意蓋欲得難矣之目也人臣一聞此目豈可終始保全乎殺活之柄宜在上載經何人敢欲任意移去乎其爲弊也與向來之枳塞無以異矣予之前後獎拔此重臣者旣有深意在重臣之道惟當畏愼之不暇豈可如此無嚴乎其眼目中若知有國家則敢以十九望全數疏通乎在前偏論之時或有各以一邊進退之患而此則猶以忠逆義理相爭至於乙亥國是大定矣今則不然所謂通塞全無義理其枳也專出利已之私其疏也純是沽譽之計而所欲賭者只在於難字題目也疏通雖曰少勝於枳塞若因此而更爲枳之之本則亦不緊矣今予此敎非謂其不可疏通也欲存其事體故也聞者若或不解此意認之以欲爲枳塞則非予本意矣宋載經旣以此得名故在亞三銓者無一人欲與同政或稱親病或稱落傷故不得已引出金憙政事一望筒入啓後仍卽出送矣同登筵席皆欲避去名以朝廷而寧有如許道理乎意見若有不同則雖入來相爭亦無不可而如是巧避何事可做乎蓋枳塞之餘弊尙存故銓地作僚之人雖有所見而不欲顯言至有此故避之患殆近於掩耳偸鈴此固可笑而載經亦非別人則自歸於人之所畏者豈不可悶乎此皆均是無謂而其見畏者身世尤無餘地矣如此弊風古豈有哉顧今矯捄此弊之道惟在參酌主客緩急均成一板無論疏通與枳塞捨利已之私而主爲公之心則庶乎可矣予曰領相進用之後始有時偉事處分不知者以此爲進退故至有吳翼煥之疏而此皆不知者之言也予之用卿之心則厥惟久矣顧今世人之憎卿者多矣而卿豈有權乎蓋無之矣自卿重卜以後不無過爲周便之病與前日之所知者異矣在卿惟當明着眼目毋論彼此善者當曰善不善者當曰不善而今卿則不免有半上落下之歎矣致仁曰此專由於臣老昏不省之致矣爲人臣而得權字題目則是極罪也犯此極罪則不可生矣今日朝廷豈有如此之弊而權之一字實非臣子之所可閒矣予曰自卿等登庸之後謂世道之當入於一圈而以今視之其落落比前一樣矣自此以後深加留意雖一政一望須執其要領於彼於此矯枉培養無過與不及好矣而領相曰不知左相亦曰不知則國事誠無如之何矣致仁曰臣素有信心直行之病而今則加以老昏病憒全不能事事至於日次賓對亦不能登筵則何可責之以此等之事乎予曰相業不係於次對與否雖在家運用亦無不可而卿言旣如此左相亦曰不知有若但知身家者然亦復奈何致仁曰臣若言之而世人聽從則豈不欲仰體聖意而顧今之人豈有聽從臣言之理乎予曰卿亦不善思矣蓋天下事勢而已寧有假之以勢而不入於一通之理哉致仁曰顧今世道人各爲心不顧國事雖使才猷之十倍於臣者當之亦無以爲計矣予曰此是懲毖國榮而然乎致仁曰此非懲毖而然也予曰卿等亦盡老矣雖欲淬勵一世其爲日亦無多矣世或有爲子孫顧戀者而卿等亦異於是有何顧戀之可言乎惟當盡承佐彌綸之責使擧世入於一通好矣致仁曰臣等則旣無其望惟在聖志之堅定不撓矣予曰卿等隨其聞見易爲力處用力則庶無扞格不入之病矣性源曰臣於入侍承聆下敎而亦不能諦承諦承而不能領會者亦有之矣以此昏憒之狀實無承佐之望矣予曰今世之人民憂國計置之度外只是臆料而已其弊或至入於虛穽卿等試思之出而自任者夫孰有之哉領相重卜已數年而亦可謂無着落矣前吏判事卿豈有不知之理乎致仁曰臣果不知矣其以外任下直也不過一次見之而已矣予曰其意趣排布則豈可曰不知乎致仁曰臣實不知矣予曰前吏判之臭味則予之所尙者也雖曰春秋之無義戰而向來所執則固善故予之向用者亦由於此矣今則鼻强雖親切之如守禦使亦曰不知云此則識見之不足故也此後少加畏愼可也若終不覺悟則難乎免矣致仁曰臣有區區哀懇向日入侍旣不能陳情而退矣邦慶顒祝之時臣何敢言私而顧臣筋力令已無餘殿階陞降亦有顚仆之慮嬰疾五十餘日亦不能飮食今則可謂一日爲急矣向伏承三次造朝之下敎臣之未登筵亦至三朔故向者扶舁入來而今日則欲陳私懇又此入來矣臣若一日不遞則於國家有一日之害二日不遞則有二日之害豈非萬萬悶迫者乎予曰老人事豈不如此乎予亦不責卿以筋力之事矣自今少加調息則可得漸差矣致仁曰調息之敎臣固感泣而臣之病狀實非一時調息之可差矣予曰聞俄敎之後豈可如是爲言乎大臣之責不係於簿書之間矣雖未頻起視事位居大臣則亦不爲無助矣致仁曰臣不得遞免則臣罪尤積寧有如許國體乎君臣如父子雖當賓筵豈可不畢陳乎臣本無可取而先大王則哲之明不知臣不肖謂有家庭之聞見年齒不多之時已廁三事之列臣豈不欲殫竭圖報而無才不能自速罪戾荷兩朝再造之恩以得十五年休退臣之保有今日莫非閑養之效千萬意外又承重卜之命非但萬無堪承之望驚懼之極災必及身而恩旨隆重無以伸自己之徵諒故黽勉至此臣之一身不過朝暮亦何係關而言念國事罪戾尤積豈非悶迫者乎臣之後事只有螟蛉幼稚而已聖上特許遞免復授三字之前銜則生死肉骨政謂此也予曰聞俄者下敎之後卿何若此乎卿心之慘惻烏得不然而事亦有公私之別矣秋涼漸生亦豈無可强之時乎決知其不可得請而若是煩達得無欠於誠實之道乎致仁曰臣以七十前致事之人七十後又當大任實有鍾鳴漏盡之譏周行之間若致顚仆則豈非可愧之甚乎予曰枉其所守卽予之過於卿何有哉○致仁啓言吏曹判書吳載純向日飭敎之後連赴政席而其他公故與閣班輒皆懸頉處義矛盾事體未安請爲先重推從之○性源啓言麟山僉使乃是堂上窠而今番都政以堂下將官排擬副末望至蒙天點亦且赴任云事係不察請本望筒勿施當該銓官推考從之又啓言臣於日前海閫習操狀啓覆奏時只請停操而都試一款未及提達矣雖在停操之年都試則本無所拘請依例設行之意分付從之○校理李羽晉啓言臺閣去就本自不輕而日前北苑行禮先期有命凡在侍臣之列者前日淸齋自是應行之例則兩司諸臺之午將出齋朝勿呈告已極未安而及夫參班之後乃以呈告人許遞之敎自處應遽之科至有引避之擧見却喉院伈泄而退昨日陪侍之班又復恬然進參由前由後節節郞當臣謂當該兩司諸臺竝施譴罷之典宜矣從之○敎曰以守令文臣窠事曾有指一稟處之下敎而該曹尙無皁白朝令之下豈容如是慢忽吏曹當該堂上推考使之斯速回啓